Antibiotikų bei širdies ir kraujagyslių sistemos ligoms gydyti skirtų vaistų sąveika
Authors: Valiūtė Silvija Valdonė , Blažaitienė Gertūda Lina , Vaičekauskienė Gineta , Čibiraitė Gabrielė , Česnulevičienė Aistė 
Published: April 2021

Tyrimo tikslas. Įvertinti antibiotikų sąveiką su vaistais, vartojamais širdies ir kraujagyslių sistemos ligoms (ŠKL) gydyti. Tyrimo uždaviniai. 1. Įvertinti, kokie antibiotikai sąveikauja su vaistais, vartojamais širdies ir kraujagyslių sistemos ligoms gydyti. 2. Nustatyti antibiotikų ir vaistų, vartojamų širdies ir kraujagyslių sistemos ligoms gydyti, sąveikas. Tyrimo metodai. Atlikta 28 mokslinių tyrimų, kuriuose buvo nagrinėta antibiotikų sąveika su vaistais, vartojamais širdies ir kraujagyslių sistemos ligoms gydyti, analizė. Išnagrinėti moksliniai straipsniai, kurių reikšminiai žodžiai: antibiotics, statins, drug-interaction, macrolids, calcium channel blockers, CCB, interraction, citochrome P450, warfarin. Naudotos duomenų bazių (MEDLINE, „PubMed“, EMBASE, „ScienceDirect“, „UpToDate“ ir kt.) paieškos sistemos. Vertinant statinų ir antibiotikų sąveiką, išanalizuota 13 straipsnių nuo 2012 iki 2019 m. Penki straipsniai neatitiko kriterijų. Vertinant kalcio kanalų blokatorių (KKB) ir antibiotikų sąveiką, išanalizuoti šeši straipsniai nuo 2005 iki 2017 m. Vertinant antibiotikų sąveiką su antiaritminiais vaistais ir diuretikais, išnagrinėti aštuoni straipsniai nuo 2003 iki 2019 m. Vertinant antibiotikų sąveiką su digoksinu, buvo nagrinėti septyni straipsniai nuo 1997 iki 2010 m. Vertinant antibiotikų sąveiką su varfarinu, išnagrinėti aštuoni straipsniai nuo 2010 iki 2020 m. Keturi straipsniai neatitiko kriterijų. Nagrinėtų darbų įtraukimo kriterijai: 1) straipsniai publikuoti recenzuojamuose leidiniuose (peer-reviewed); 2) publikuoti visi straipsnių tekstai arba konferencijų tezės; 3) klinikinio tyrimo arba klinikinio atvejo aprašymo tikslas buvo įvertinti antibiotikų sąveiką su vaistais, vartojamais širdies ir kraujagyslių sistemos ligoms gydyti. Straipsnių atmetimo kriterijai: 1) leidiniai nebuvo recenzuojami; 2) vaistų sąveikos nebuvo tyrimo arba klinikinio atvejo aprašo tikslas; 3) straipsniai paskelbti ne anglų ir lietuvių kalbomis (autoriams žinomos kalbos). Išvados. 1. Širdies ir kraujagyslių sistemos ligoms gydyti skiriami vaistai, tokie kaip statinai, kalcio kanalų blokatoriai (ypač nedihidropiridininiai), digoksinas, varfarinas, daugiausia sąveikauja su makrolidų grupės antibiotikais (ypač klaritromicinu bei eritromicinu), nes šie dėl fermento CYP3A4 slopinimo didina širdies ir kraujagyslių sistemos ligoms gydyti skirtų vaistų koncentracijas kraujyje. Azitromicinas, būdamas silpniausias CYP3A4 fermento inhibitorius, daugumoje straipsnių nurodytas kaip mažiausiai su ŠKL gydyti skiriamais vaistais sąveikaujantis makrolidų grupės antibiotikas. 2. Dažniausiai pasitaikančios sąveikos, vartojant makrolidų grupės antibiotikus su statinais, yra rabdomiolizė, mialgija, inkstų bei kepenų funkcijos sutrikimas, su kalcio kanalų blokatoriais – hipotenzija bei jos sąlygotas ūminis inkstų funkcijos nepakankamumas. Makrolidų grupės antibiotikus skiriant su III klasės antiaritminiais vaistais, padidėja torsades de pointes rizika. Pagrindinė vaistų tarpusavio sąveika, vartojant varfariną kartu su antibiotikais, yra tarptautinio normalizuoto santykio reikšmės (INR) padidėjimas, todėl, norint išvengti kraujavimo, reikia skirti antibiotikus, kurie minimaliai sąveikauja su varfarinu (cefaleksinas, klindamicinas), arba trumpinti antibiotikoterapijos kursą, gydymo metu stebėti INR reikšmę. Sąveikos gal ir nedažnos, tačiau gali būti pavojingos gyvybei, todėl, skiriant antibiotikus su ŠKL gydyti vartojamais vaistais, būtina atidi pacientų stebėsena.